Täällä lähtee varmasti nälkä – Heval avasi toisen ravintolan Ratinaan, testasimme jättikokoisen kebabrullan

Hervannassa mainetta niittänyt kebabravintola Heval otti kesän alussa historiallisen askeleen. Täysi-ikäisyyttä hipova ravintola avasi kesän alussa uuden liikkeen kauppakeskus Ratinaan. Kävimme testaamassa miltä maistuu kaupungin parhaaksi arvioitu turkkilainen pikaruoka. Hevalin tilat ovat Ratinan kolmannen kerroksen perukoilla osana ravintolamaailmaa. Ravintolaa lähestyessä ensimmäisenä on tervehtimässä leditaulu, jonka grafiikka näyttäisi olevan suoraan 1990-luvulta. Taulun takaa löytyy kuitenkin tavallista tyylikkäämpi kebabravintola. Keltaiset, punaiset ja ruskeat sävyt hallitsevat avointa tilaa ja ravintolaa koristavat lähi-itämaiset esineet. Vielä kello yhden maissa ravintolassa käy kova kuhina ja tupa on lähes täynnä. Ruuhkasta huolimatta tiskin takaa kuuluu iloinen tervehdys. Vihreässä paidassa häärää myös itse ravintolan omistaja, Hamza Deveci . – Elämä kallis Heval halpa, tokaisee Deveci kassalla asiakkaalle. Hervoton kebabrulla Eteen tuodaan toimittajan kyynärvarren kokoinen järkäle. Kahtia leikatessa kebabrullan sisältä paljastuu lihaa, lihaa ja vähän lisää lihaa. Taisi sisältä muutama salaatinlehti ja kurkun pätkäkin löytyä. Rullakebabeista tulee usein liian vetisiä mukana olevien kasvisten takia. Heval onnistuu pitämään nesteet kurissa eikä rulla tunnu suussa lihakeitolta. Selkeästi vartaasta leikattu liha on maustettu aika hillitysti. Maku on tasapainoinen ja sopii samettisuillekkin. Annoksen kokoon nähden taikinaa on käytetty sen verran niukasti, että ruoan kimppuun käydessä kebabrullalla on vaikeuksia pysyä muodossaan tätä ei käsin kannata syödä. Taikina itsessään on aika mehevä. Ei liian kuiva eikä liian sitkeä. Tulinen kastike on hyvän makuinen eikä se ole chileihin tottuneelle toimittajalle mitään napalmia, mutta kantaa mukanaan sopivan pehmeän jälkipoltteen. Kaiken kaikkiaan Hevalin kebabrullassa on hinta-laatusuhde kohdallaan. Jo puolet rullasta taltuttaisi kovemmankin nälän ja koko annoksen syötyään ravintolasta joutuu pyörimään ulos. Deveci kutsui varta vasten Turkista kokin valmistamaan Ratinan ravintolaan turkkilaisen buffetin. Buffetpöytä on hyvin runsas. Tarjolla on yleensä neljä, joskus viisi, lihavaihtoehtoa sekä kaksi kasvisvaihtoehtoa. Buffettiin kuuluu myös runsas salaattipöytä, sekä turkkilaista jälkiruokaa. Maineensa veroinen Deveci kertoo valmistavansa itse omalla reseptillä taikinat ja kastikkeet. Vaikka Devecillä on työntekijöitä, jotka tietävät hänen salaiset reseptinsä, kertoo Deveci yhä valmistavansa yleensä itse Hevalin taikinat ja kastikkeet. – Ruoan maku riippuu kokista. Kaikki voivat käyttää samoja ainesosia, mutta maku on tekijän käsissä. Itse tehdyt taikinat ja kastikkeet ovat kebabpizzerioiden ylitarjonnassa selkeä valttikortti ja varmasti yksi Hevalin pitkän historian salaisuuksista. Vuonna 2001 pienestä kioskista aloittanut Heval on laajentunut lähes kahdessakymmenessä vuodessa 240 neliöiseksi Hervannan maamerkiksi. Seuraavana Deveci suunnittelee lasittavansa koko Hervannan ravintolan terassin. Devecin oli tarkoitus laajentaa jo aiemmin Koskikeskukseen, mutta suunnitelmat kariutuivat. Yrittäjälle tarjoutui uusi tilaisuus keskustan valloitukseen, kun Ratinan ravintolamaailman edellinen kebabravintoloitsija lähti. Ratina on ollut paljon otsikoissa liikkeiden lopettamisten takia. – Lounasaikana asiakkaita riittää hyvin, mutta iltaisin kävijöitä voisi olla enemmän. Kesän hyvät kelit myös vaikuttaa. Luulen, että syksyllä tulee enemmän asiakkaita. Kurdinkielellä ystävää tarkoittavassa Hevalissa palvelu on ystävällistä. Omistaja on tuttu näky ravintolassa ja hän kertookin olleensa 18 vuoden ajan lähes joka päivä ravintolassaan töissä. Hervantaan asiakkaita on tullut ympäryskunnista lähtien ja Devecillä on luotto siihen, että asiakkaat löytävät myös Ratinaan. – Viime vuonna lähetin parille kanta-asiakkaalle Heval t-paidat jopa Rovaniemelle asti